Raja Nah bt Sultan Umar

Raja Nah atau Raja Aminah/Raja Zhaminah adalah salah seorang puteri kepada Sultan Umar yang memerintah kerajaan Kelantan dari Dinasti D'Raja Jembal pada tahun 1675 hingga 1721. Raja Nah adalah sepupu kepada Ratu Saadong (Puteri Saadong) Binti Raja Loyor, Raja Abdullah Bin Raja Bahar (suami Ratu Saadong), Raja Abdul Rahman Bin Raja Bahar dan Raja Mas Chayam Binti Raja Bahar. 

Selepas Ratu Saadong terbunuh suaminya yang juga sepupunya Raja Abdullah Bin Raja Bahar, Ratu Saadong melantik pewaris seterusnya mengikut senioriti iaitu adinda iparnya Raja Abdul Rahman Bin Raja Bahar sebagai pemerintah Kelantan mengikut sistem perwarisan Langkasuka-Patani-Kelantan. 

Kerajaan-kerajaan Langkasuka-Patani-Kelantan mengamalkan sistem perwarisan male-preference primogeniture atau  primogenitur keutamaan lelaki di mana  anak sulung mewarisi gelaran, harta, atau estet keluarga, tetapi anak lelaki diberi keutamaan berbanding anak perempuan. Dengan kata lain, jika seorang lelaki mempunyai anak lelaki dan perempuan, anak lelaki sulungnya akan mewarisi, tetapi jika tiada anak lelaki, anak perempuan sulung akan mewarisi. 

Ini dapat dilihat dengan jelas dalam pertabalan Ratu Saadong. Baginda mewarisi takhta ayahandanya, Raja Loyor, kerana baginda Ratu Saadong adalah anak tunggalnya. Sekiranya Raja Loyor mempunyai anak lelaki, kemungkinan besar anak lelaki tersebut akan diberi keutamaan. Kenaikan takhta Ratu Saadong berbanding dengan bapa saudaranya (Raja Bahar, Raja Umar dan Raja Sungai) membuktikan bahawa primogenitur (garis keturunan sulung) adalah penting. Anak lelaki lebih diutamakan, tetapi anak perempuan tidak diketepikan. 

Pewarisan Selepas Ratu Saadong, selepas pemerintahannya dan penurunan takhta secara sukarela tanpa pewaris, takhta Kelantan tidak diwarisi oleh ibu Ratu Saadong atau mana-mana sepupu perempuan, sebaliknya dipindahkan terlebih dahulu kepada adinda lelaki suaminya yang juga sepupunya (Raja Abdul Rahim), kemudian kembali kepada bapa saudaranya Raja Umar, dan seterusnya kepada anak-anak lelaki Raja Umar. Ini mencerminkan pengembalian semula perwarisan kepada garis lelaki setelah seorang ratu yang memerintah tidak mempunyai anak. 

Setelah penurunan takhta secara sukarela, Ratu Saadong telah membawa diri ke Bukit Marak, kemudian ke Gunung Ayam dan akhirnya ke Aceh. 

Raja Abdul Rahman Bin Raja Bahar yang memerintah Kelantan memilih untuk mengahwini bekas isteri kekandanya sendiri merangkap madu Ratu Saadong yang bernama Rukiah dan melantiknya sebagai Raja Perempuan Kelantan. Raja Abdul Rahman Bin Raja Bahar memerintah dengan kejam dan dibunuh di Tasik Lelayang Mandi. 

Takhta Kelantan kemudian diambil alih oleh bapa saudara kepada Ratu Saadong, Raja Abdullah dan Raja Abdul Rahman, iaitu Raja Umar Bin Raja Sakti (bapa Raja Nah) sebagai Sultan Umar. 

Baginda Raja Nah adalah kekanda kepada Raja Pah Binti Sultan Umar yang kemudian menjadi Raja Permaisuri Kelantan setelah suaminya, Long Bahar atau Tuan Besar Long Bahar anak Raja Champa Datu Pengkalan Tua Wan Daim Ibni Wan Nik Ibrahim (Po Ibrahim) Ibni Nik Mustafa (Po Rome) Ibni Wan Abul Muzaffar Waliyullah menaiki takhta kerajaan Kelantan menggantikan kekanda sulung baginda Raja Nah iaitu Raja Kechik Sulong Minden Rashid. Sultan Umar mangkat pada tahun 1721 dan digantikan sementara oleh putera sulung baginda iaitu Raja Kechik Sulong Minden Rashid.

Saudara-saudara baginda Raja Nah seibu sebapa ialah Raja Kechik Sulong Minden Rashid (Raja Kota Teras), Raja Ngah Udang, Raja Sakti II dan si bongsu Raja Pah.

 Rujukan 

Kategori:Orang dari Kelantan